पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना वायरस के आंध्र स्ट्रेन के खतरे को भांपकर बस्तर जिले में प्रशासन ने ऐहतियात बरतना प्रशासन ने शुरू कर दिया है। एलायंस एयर का हैदराबाद से आने वाला विमान गुरुवार को जगदलपुर के लिए टेकऑफ नहीं किया। हैदराबाद जाने वाली बसों को भी बस ऑपरेटर बंद करने की तैयारी कर रहें हैं।
इधर 23 मई तक रेल सेवा को भी रद्द करने की घोषणा कर दी गई है। एलायंस एयर की फ्लाइट गुरुवार को रद्द कर दी गई। हैदराबाद से विमान ने टेकऑफ ही नहीं किया। बाद में एलायंस एयर ने फ्लाइट के रद्द होने की घोषणा की। यहां से रायपुर जाने वाले 12 यात्री हवाई अड्डा पहुंचे थे जिन्हें लौटा दिया गया। इनके टिकट निरस्त कर रकम उनके खाते में जमा कर दी जाएगी। बताया जाता है कि एलायंस एयर ने ऑपरेशनल रिक्वायरमेंट का हवाला देते हुए फ्लाइट रद्द करने की बात कही है, लेकिन बताया जा रहा है कि यात्रियों के लिए कोरोना जांच में कड़ाई बरती जा रही है।
खतरा बढ़ा इसलिए बसें बंद करना जरूरी
हैदरबाद से चलने वाली एपीएसआरटीसी की बसें बीते 25 अप्रैल के बाद से बंद है। कृष्णा ट्रैवल्स के संचालक दीपक शर्मा ने बताया कि अब जब आंध्र स्ट्रेन का खतरा बढ़ा है, तब जाकर जांच को अनिवार्य किया गया है। आंध्र से बसों को चलाने में संक्रमण के खतरे को भांपकर अगले एक या दो दिनों बाद वे सेवा को बंद करने की तैयारी भी वे कर रहे हैं।
हीराखंड एक्सप्रेस से मजदूर ज्यादा आए
हीराखंड एक्सप्रेस से गुरुवार को 51 यात्री जगदलपुर पहुंचे, जहां रेलवे स्टेशन में ही उनकी जांच की गई। इस दौरान 1 पॉजिटिव मरीज मिली। इस दौरान जहां जैपुर में मजदूरी करने वालों की संख्या सबसे ज्यादा रही। इसके अलावा किरंदुल-विशाखापट्टनम एक्सप्रेस के जगदलपुर पहुंचने के बाद ट्रेन को किरंदुल रवाना किया गया। इसमें भी करीब 20 यात्री सवार रहे।
रेलवे ने इन ट्रेन सेवाओं को किया निरस्त
रेलमंडल ने यात्री ट्रेन सेवा को बंद करने की फैसला किया है। वाल्टेयर रेलमंडल ने हीराखंड और किरंदुल-विशाखापट्टनम स्पेशल एक्सप्रेस को 23 मई तक बंद करने की घोषणा की है। रेलमंडल के प्रिंसीपल चीफ ऑपरेशन्स मैनेजर के हवाले से जारी आदेश में कहा गया है कि भुवनेश्वर से जगदलपुर आने वाली हीराखंड एक्सप्रेस को 8 से 22 मई तक और जगदलपुर से भुवनेश्वर जाने वाली ट्रेन को 9 से 23 मई तक रद्द कर दिया गया है। विशाखापट्टनम-किरंदुल स्पेशल एक्सप्रेस को 7 से 21 मई और किरंदुल-विशाखापट्टनम स्पेशल एक्सप्रेस को 8 से 22 मई तक रद्द कर दिया गया है।
नए स्ट्रेन को रोकने सड़क पर उतरे अफसर
आंध्रप्रदेश के कुछ शहरों में कोरोना के नये स्ट्रेन की पुष्टि के बाद बस्तर में भी अलर्ट जारी कर दिया गया है। अभी तक इस नये वायरस की पुष्टि बस्तर के किसी भी जिले में नहीं हुई है और बस्तर में इसका एक भी मामला सामने नहीं आया है लेकिन प्रशासन इसे लेकर अलर्ट है। बार्डर से लेकर हर उस स्थान पर कड़ी निगरानी रखी जा रही है जहां से यात्री आंध्रप्रदेश से आ सकते हैं।
गुरुवार को भी दिनभर अफसर वायरस की इंट्री को रोकने की कवायद में रहे और व्यवस्था की मॉनीटरिंग के लिए आईजी सुंदरराज पी, कलेक्टर रजत बंसल, एसपी दीपक झा, प्रशिक्षु आईएएस सुरूचि सिंह खुद सड़कों पर उतर गए हैं और हर उस जगह पर पहुंच रहे हैं जहां से बाहर के लोग आ रहे हैं। गुुरुवार को अफसरों ने रेलवे स्टेशन में बाहर से आने वाले यात्रियों की जांच का सिस्टम देखा तो वहीं सहायक कलेक्टर सुरूचि सिंह दंतेवाड़ा-बस्तर के बार्डर पर मौजूद कोड़ेनार जांच नाका पहुंच गईं।
अफवाह फैलाने वालों के खिलाफ करेंगे केस
इधर सोशल मीडिया में कुछ लोगों ने आंध्र के नए कोरोना वैरियंट के बस्तर में भी फैलने की अफवाह फैला दी थी। ऐसे में पूरे जिले में पैनिक स्थिति बन गई थी। इसे देखते हुए अब ऐसी अफवाह फैलाने वालों के खिलाफ एफआईआर की तैयारी की जा रही है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn